**A LENDÜLET GYŐZÖTT A RUTIN FELETT!**

Csapatunk a REAC Futball csapata a BLSZ I osztály 10. fordulójában hazai pályán mérkőzött meg az UNIONE csapatával. Meg kell vallani tartottunk egy kicsit a mérkőzéstől, hisz tavaly is az első találkozónkon szinte vért izzadtunk ellenük a győzelemért. Az idei bajnokságra tovább erősödtek, a játékoskeretük tele van sok nagy csatát megélt rutinos volt NB I-es játékossal. Két pontra álltak mögöttünk a tabellán, úgyhogy nyugodtan mondhatom, hogy rangadónak számított ez a mérkőzés. Egész heti felkészülésünk épp ezért rendkívül fegyelmezett, tudatos volt. Taktikánk alapvetően arra épült, hogy csúnya szóval megfuttassuk ellenfelünket és a fáradó ellenfél felett biztos győzelmet arassunk. Taktikánk fényesen bevált a mérkőzésen. A találkozó villanyfényes körülmények között került lebonyolításra. Szép számú közönség előtt kezdtek a csapatok, valószínűleg kíváncsiak voltak vetélytársunk játékosaira is. A kezdésnél azonnal magunkhoz ragadtuk a kezdeményezést. Meg kell állapítanunk, hogy bizony már az első perctől kezdve komoly mezőnyfölényben voltunk. Ellenfelünk az első 20 percben egyáltalán nem veszélyeztette kapunkat csak a védekezésre koncentrált. Több kisebb lehetőségünk adódott, szögletből, jobboldali beadások után is, de sajnos nem sikerült gólt elérni sem Horváth Patriknak, sem Kasza Daninak. Azonban a 24. percben szorgos munkánk meghozta gyümölcsét. Letámadtuk az ellenfelet a saját térfelén, Somogyi Bálint nagyszerűen zavarta meg a baloldalon hátvédjét és így Bálintról a felszabadításnak szánt labda Kiss Tamás elé pattant, aki 18 méterre állt az ellenfél kapujától. Ő azonban a várható lövés helyett egy váratlan passzal indította Kasza Danit, aki könyörtelenül 10 méterről bevarrta az ellenfél kapujába középre, laposan a labdát. 1:0. Dodo meglőtte szokásos gólját, ezen már nem is csodálkozunk. Várható volt, hogy a gól után ellenfelünk megpróbál bátrabban játszani. Az első félidőben egyetlen akciót vezettek, aminek végén középről 18 méterről laposan lőttek, de kapusunk helyén volt és magabiztosan hárított. Tovább nőtt a mezőnyfölényünk. Sorjáztak a lehetőségeink, még kapufát is rúgtunk egy szöglet után, de sajnos nem érkezett meg a megnyugtató második találat. A szünetre 1:0-s vezetésünknél vonultunk. Általános vélemény volt a büfében, illetve a lelátón, hogy jobbak vagyunk, így, ha nem követünk el valami fatális hibát akkor bizony megnyerhetjük több góllal is ezt a mérkőzést. Kezdődött a második félidő. A játék képe nem változott, folyamatosan támadtunk, ellenfelünk erejét felőrölte a védekezés. A 61. percben azonban már nem volt mentség. Kiss Tamás a baloldalon lecselezte magát az alapvonalig, majd a beadása a kaputól 8 méterre álló Horváth Patrikhoz került, mert az ellenfél hátvédje elügyetlenkedte a felszabadítást, így Patrik kihasználva a helyzetet azonnak gólt szerzett. 2:0. Itt már szinte mindenki biztos volt abban, hogy eldőlt a mérkőzés. Mi azonban nem álltunk le, tovább támadtunk, aminek eredményeképp elértük harmadik gólunkat is. Kiss Tamás jobboldalon indította Horváth Patrikot, aki egyszerre csak a 16-on belül találta magát, senki nem volt, aki megtámadta volna, így ő 13 méterről középről a kapus lába között a kapuba bombázott. 3:0. De még nem volt vége! Kiss Tamás saját térfeléről indította a jobboldalon nagyszerűen induló Merczel Zsoltot, akinek pontos beadása a hosszú ötösön megtalálta Lőrincz Danit, aki kapásból laposan a hosszú sarokba lőtt. 4:0. Nyugodtan leírhatom, hogy ez a gól magasabb osztályban is megállta volna a helyét. A negyedik gólunk után is sorjáztak a lehetőségek, de sajnos már nem sikerült gólt szereznünk. A mérkőzés előtt biztos, hogy a 4:0-s eredményre sokan nem gondoltak, így nem lehetünk elégedetlenek. A küzdelem azonban folytatódik az első helyért a bajnokságban. A 10. fordulóban a rutinnal mérkőztünk meg a 11. fordulóban a fiatalsággal fogunk találkozni. Az Újpest csapata egyedül veretlen a bajnokságban, remélem a mérkőzés után már nem így lesz. A találkozót jövő héten szombaton fogjuk 10h-tól lejátszani Újpesten. Szintén nem lesz egy sétagalopp, az biztos! A csapatunk azonban biztos vagyok benne, hogy mindent meg fog tenni a győzelemért, és én úgy gondolom, hogy az meg is lesz.

Várjuk Kedves Szurkolóinkat a következő mérkőzésünkre, ami szintén nehéz és jelentőségteljes lesz.

HAJRÁ REAC!

Kiss István György